ועדת החוקה, חוק ומשפט, כנסת 23, פרוטוקול מספר 78, 2020-08-10 13:15

יעקב אשר: אני פותח את הישיבה.

יעקב אשר: הכותרת של הישיבה זה שהממשלה מבקשת הארכה לפי חוק לתיקון ולקיום תוקפן של תקנות שעת חירום (נגיף הקורונה החדש – אכיפה).

יעקב אשר: הממשלה מבקשת, בהתאם לסעיף 1(ב) לחוק – מבקשת הממשלה מוועדת החוקה, חוק ומשפט של הכנסת להמליץ לכנסת להאריך את תקופת ההארכה לחוק כמפורט בהחלטת הממשלה.

יעקב אשר: זה נובע גם מההחלטה שלנו בחוק הקורונה הגדול, כשחלק גדול מהדברים נכנסו לחוק הקורונה הגדול, ויש הנקודה של האכיפה שלא נמצאת שם.

יעקב אשר: אני רוצה לומר כמה מילים לפני שנגיע לעניין הזה, וגם משתתף איתנו סגן שר הבריאות, יואב קיש, שגם נמצא בקשר כל הזמן איתי ועם הוועדה, והוא חוטף בראש בשביל כולם שם.

יעקב אשר: אני מתאר לעצמי שאני לא לבד מרגיש ככה.

יעקב אשר: שמענו אתמול את ההחלטות של קבינט הקורונה, והיו לי הרבה ציפיות, ואני חושב שהיו לכולם הרבה ציפיות, ואנחנו צריכים הסבר על מה שקרה שם.

יעקב אשר: מה שנמצא כרגע על השולחן, ואני תיכף אומר מה אני כיושב-ראש ועדה חושב לעשות בעניין, אני חושב שהיו החלטות שאנחנו לא ראינו מאחוריהן שום בשורה, אני לא רואה בהן חשיבה.

יעקב אשר: אולי נשמע תיכף דברים.

יעקב אשר: אני יודע ושמעתי, וגם קיבלתי תשובות, אבל ההתנהלות הזאת והתקנות שבסופו של דבר נחשפנו אליהן אתמול לאחר ישיבה של קבינט הקורונה, אני הייתי קורא לזה "כמעט כלום", "העתק-הדבק".

יעקב אשר: צריך לציין דבר אחד, שבתקנות של הגבלת פעילות במקומות עבודה, שם נראה שנעשתה עבודה יותר נכונה, יותר רחבה.

יעקב אשר: שם, אדוני סגן השר, גם עשו השוואה לדברים שהיו קודם בתקש"חים ובחוק שעבר בזמנו בוועדת הרווחה, אם אני זוכר נכון.

יעקב אשר: עשו השוואה.

יעקב אשר: זאת אומרת, עשו קווי רוחב של תקנות והגבלות, ונתנו בקווים הסגולים – נתנו את התמרון הנכון, ושם אפשר לומר שבהחלט היה שיפור.

יעקב אשר: בכל מה שקשור לקובץ השני, שהוא תקנות הגבלת פעילות – יכולנו עקרונית, ואנחנו יכולים גם עכשיו, לכנס על זה דיון ולאשר או לא לאשר – אין שום בשורה.

יעקב אשר: זה דבר אחד.

יעקב אשר: זה משהו כמו העתק-הדבק.

יעקב אשר: אני הרגשתי, למרות שזאת ממשלת ליכוד, הרגשתי שעשו פשרה מפא"יניקית שם, לא נגעו בדברים שפוחדים לגעת.

יעקב אשר: אני לא מסתתר מאחורי שום דבר ואומר שהבקשה שלי לקווי רוחב במגוון תחומים וגם בקשה שהיא לא רק רוחב, אלא עומק, לגבי הסאגה הפשוט לא מובנת הזאת של הנושא של בתי הכנסת, של ההגדרות של בתי הכנסת, של עשרה, כשיש דברים אחרים שפועלים.

יעקב אשר: אני לא אומר את זה בגלל אפליה, אבל כל אחד מבין שאם מסעדה יכולה להתקיים עם 20 אנשים שלא נמצאים עם מסכה, שאוכלים ומדברים, אז אנשים שבאים להתפלל ונמצאים עם מסכה, למה שזה לא יהיה 20?

יעקב אשר: למה שזה לא יהיה 30 ואפילו יותר?

יעקב אשר: וגם בתחומים נוספים, גם בנושאי תרבות.

יעקב אשר: אז אתמול היו החלטות שבתרבות יוסיפו 10, אני לא יודע, זמר יהיה ב-10, פנטומימאי, בגלל שהוא לא פותח את הפה, יכול להיות גם ב-12.

יעקב אשר: פשרה מפא"יניקית.

יעקב אשר: זה לא תקנות.

יואב סגלוביץ': - - - קפסולות נפרדות.

יעקב אשר: רגע, אל תפריע לי.

יעקב אשר: יהיה לך את הזמן שלך, ואתה נהנה מכל רגע, אבל לא שם.

יעקב אשר: אני באמת לא בקטע, לא של אופוזיציה, אני בא מתוך הקואליציה, ויודע את זה ידידי, סגן שר הבריאות, ממש לא אהבתי את הדברים האלה.

יעקב אשר: אנחנו תולים תקוות גדולות בעבודה של שר הבריאות, בעבודה של סגן שר הבריאות, בעבודה של הפרויקטור החדש שנכנס.

יעקב אשר: לא ראיתי שם שום בשורה, ראיתי רק פחדנות מלגעת בנושא של בתי הכנסת, ראיתי פשרה מפא"יניקית, ולכן אני מודיע לכם, מה שגם הוצאתי היום בהודעה: אני לא מכנס את הוועדה בעניין הזה.

יעקב אשר: אנחנו נכנס את הוועדה בעניין הזה בתחילת השבוע הבא, ואני רוצה לראות מה ישתנה, ואם יגיעו תקנות חדשות או לא יגיעו.

יעקב אשר: ולצורך זה ביקשתי מסגן שר הבריאות שיבוא ונעניתי כדי שייתן לנו איזה כיוון, לאן פנינו מועדות, כי בסוף אנחנו המשפך, כל ההחלטות האלה מגיעות אלינו, אנחנו הביקורת, העין הציבורית.

יעקב אשר: זה נכון שלאופוזיציה תמיד יהיו טענות ולקואליציה תמיד תצטרך ללכת בצורה כזאת בממשלה, אבל אני רוצה לומר לך, אדוני סגן השר: ישבנו כאן על 16 או 17 – 16 או 17, אדוני מנהל הוועדה?

אסף פרידמן: 17.

יעקב אשר: 16 או 17 חוקים שהעברנו כאן במהלך החודשיים וחצי האלה, ותמיד זה נופל בסוף, כמו הדבר הזה שנפל עלינו, שאנחנו תיכף נדון בו, על ההארכה, שנפל עלינו מאתמול להיום, כשאפשר היה לעשות את זה גם לפני שבוע.

יעקב אשר: אנחנו המשפך בסוף, והמשפך הזה, השולחן הזה, אדוני סגן השר, טייב חלק גדול מהתקנות, ובחלק מהדברים יש לך גם חלק, כי היית בקשר מולי ומול הוועדה רוב הזמן.

יעקב אשר: אנחנו ואזרחי המדינה רוצים לדעת לאן הולכים.

יעקב אשר: לאן הולכים?

יעקב אשר: יש שולחנות עגולים?

יעקב אשר: אין שולחנות עגולים?

יעקב אשר: תהיה תשובה?

יעקב אשר: מתי תהיה תשובה?

יעקב אשר: מתי יבואו באומץ ויטפלו בדברים שהם לא מובנים?

יעקב אשר: אנחנו מאבדים את אמון הציבור.

יעקב אשר: אני אומר לך בתור אדם חרדי, ואני לא מתבייש, כמו שאוסאמה לא מתבייש לדבר על הציבור שלו, ואנחנו דואגים לכולם, אבל אני אומר לך שהמיינסטרים החרדי – ושלא יביאו לי כל מיני פרשיות של הפרות, מי שמפר דברים, יפר אותם עם תקנות ובלי תקנות.

יעקב אשר: לצורך העניין הזה יש רק תרופה אחת, שזה אכיפה – מי שכן רוצה לשמוע – שלום, ברוכה הבאה.

קארין אלהרר: שמעתי שהתגעגעת אליי.

יעקב אשר: התגעגענו כולנו, מהקצה אל הקצה.

יעקב אשר: קארין לא הייתה פה שבוע-שבועיים, אבל הייתה איתנו בכל ישיבה בזום, אפילו חלק מהישיבות היא ניהלה לי מעל הראש בזום, כי זה היה יותר חזק מאשר הרמקול שלי.

יעקב אשר: אדוני סגן השר, אנחנו מצפים לשמוע מה הכיוון.

יעקב אשר: התחלתי לומר בנושא המיינסטרים החרדי.

יעקב אשר: רוב הציבור החרדי שומר בצורה קפדנית.

יעקב אשר: מגיעים לבתי הכנסת ופשוט לא מבינים.

יעקב אשר: אתה נכנס לאולם של 300 מטר עם 250 מקומות, ולפי התקן זה צריך להיות עשרה אנשים.

יעקב אשר: את מי זה משכנע?

יעקב אשר: עם מי זה מדבר?

יעקב אשר: אנחנו מבקשים שיהיו החלטות, ושההחלטות האלה יתורגמו על ידי הרשויות המקומיות שלכל בית כנסת יהיה בחוץ שלט, או לכל מסעדה יהיה שלט בחוץ, ולכל מקום של תרבות יהיה שלט בחוץ שיגיד: המבנה הזה יכול להכיל כך וכך אנשים, בכך וכך תנאים, החלונות צריכים להיות פתוחים למחצה, המזגן יכול לעבוד מלא, הכניסות מכאן ומכאן.

יעקב אשר: ואתה יודע מה קורה כשאתה עושה את זה, אדוני סגן השר?

יעקב אשר: אתה לוקח את רוב האנשים המשתמשים והם הופכים לך לפקחים בלי להביא פקחים.

יעקב אשר: בבית כנסת אחד, סיפר לי הבן שלי, נכנס מישהו בלי מסכה, כולם עפו עליו.

יעקב אשר: לא התקרבו אליו, אבל ממש הוציאו אותו בבושות.

יעקב אשר: אנשים מאבדים את האמון, הם אומרים: אנחנו לא מבינים, בית כנסת של 20 מטר הוא כמו בית ספר של 300 מטר עם תקרה יותר גבוהה מכאן, חברים, שלא נדבר על חדרים נפרדים, על עזרת נשים נפרדת ודברים מהסוג הזה.

יעקב אשר: אנא בטובך, אדוני סגן השר, לפני שנדון בבקשה להארכה, אני מבקש את הדברים שלך, ותגיד לנו איפה אנחנו ולאן אנחנו צועדים.

יואב סגלוביץ': אמרת משהו שאני חייב להתייחס אליו.

יואב סגלוביץ': אני פשוט חושב שזה לא הגון מה שאמרת על המפא"יניקים, המפא"יניקים ידעו לעבוד.

יואב סגלוביץ': מה שרואים פה עכשיו זה בוקה ומבולקה, אז לפחות את כבוד המאפ"יניקים נשמור.

יעקב אשר: אם אתה היית בתפקידך הקודם כשהיו המפא"ניקים, אז הייתה לך הרבה עבודה.

יואב סגלוביץ': מסתבר שגם אחרי.

יואב סגלוביץ': יואב, חזרנו מלמעלה, מאירוע אחר - - -

יואב קיש: לא.

יואב קיש: זה לא דומה בכלל.

יואב סגלוביץ': אני יודע, זה לא דומה.

יואב קיש: אין שום קשר בין מה שהיה למעלה לפה.

יואב סגלוביץ': לא היית בחלק מהדיון לפני - - -

קארין אלהרר: מה זה "למעלה"?

קארין אלהרר: ספרו לנו גם.

יואב סגלוביץ': ועדת החוץ והביטחון.

יואב סגלוביץ': מה שאני רוצה להגיד - - -

יעקב אשר: אתה יודע מה קורה לי?

יעקב אשר: הם באים לשם, מתחממים שם, ובאים להוציא את העצבים אצלי.

יואב סגלוביץ': לא.

יואב סגלוביץ': יש לי עד, לא דיברתי שם אפילו.

קארין אלהרר: אני לא באתי משם.

יואב קיש: הוא לא היה צריך להתחמם, אני וצביקה התחממנו.

יואב סגלוביץ': אני רוצה להגיד משהו כללי שנוגע לחוק, ואתה יכול בזה לעזור לנו, כי רוב הדברים באים מהכיוון של משרד הבריאות.

יואב סגלוביץ': יש פה חוסר שליטה באירוע.

יואב קיש: אני מבקש, אני רוצה להתייחס.

יעקב אשר: תן לו.

יעקב אשר: תן לו.

יואב קיש: שמענו את היושב-ראש, אני לא מסכים איתו.

יואב סגלוביץ': הדרך שבה חוקים מגיעים לפה.

יעקב אשר: יואב.

יעקב אשר: יואב, תן לו, תן לו.

יואב סגלוביץ': אל תגיד לי "יואב", באו חוקים לפה.

יעקב אשר: תן לו לדבר, אחר כך תגיד מה שאתה רוצה.

יואב סגלוביץ': אני לא יושב פה כמו סטטיסט, יעקב.

יואב סגלוביץ': קראת לנו היום דחוף.

יואב סגלוביץ': אני לא סטטיסט.

יעקב אשר: זה נכון.

יעקב אשר: גם אני לא.

יואב קיש: היושב-ראש פנה אליי, אני רוצה - - -

יואב סגלוביץ': בסדר, באנו לפה, אתם לא שניכם לבד פה.

יואב קיש: רצית משפט.

יואב קיש: אני אקשיב אחרי זה.

יעקב אשר: אתה תיכף תדבר.

יואב סגלוביץ': אתם לא שניכם פה לבד, ולכן אני אומר את העניין הזה.

יעקב אשר: אדוני, אנחנו מכבדים.

יעקב אשר: נותנים להגיב ואחר כך שואלים שאלות.

יואב סגלוביץ': אבל נתת נאום של חצי שעה על ההתחלה.

יעקב אשר: זו הפריבילגיה שלי, מה לעשות.

יואב סגלוביץ': אז הפריבילגיה שלי היא להתערב בדברים.

יעקב אשר: כשאתה תהיה יושב-ראש, אתה תקבל 25 דקות.

יואב סגלוביץ': אני אדבר פחות, אני מבטיח לך.

יעקב אשר: אם זה יגיע.

יואב סגלוביץ': אני אדבר פחות, אני מבטיח לך.

יואב קיש: היושב-ראש, אפשר?

יעקב אשר: אפשר.

יואב קיש: תודה.

יואב קיש: קודם כול, דווקא בהתנהלות כנסת-ממשלה, אני מרגיש, עם כל הצרות שאתם מדברים עליהן, ואני מבין אותן, אני חושב שהיום יש אירוע מסוג אחר, ככה אני לפחות מרגיש מול ועדת החוקה, ולא סתם אני פה.

קארין אלהרר: פה הייתם בחלק הקל כל הזמן.

יואב קיש: אני לא בטוח.

יואב קיש: יש פה עבודה סופר מקצועית, סופר מורכבת, סופר קשה, וגם לא כל מה שרצינו התקבל, אני ממש לא שם.

יואב קיש: אם אני לפני קבינט קורונה עושה שיחות עם יושב-ראש הוועדה ומעלה לקו את גמזו, ומדבר עם איתמר גרוטו ועם השר, ואנחנו מבינים שזה חלק מהותי מהאירוע, אז אני חושב שאנחנו במקום טוב.

יואב קיש: אני שם את זה בצד.

יואב קיש: אני רוצה להתחבר להערה של היושב-ראש ומה היה בקבינט הקורונה אתמול.

יואב קיש: בסופו של דבר היו שני סוגים של תקנות, האחד של משרד הבריאות, שלגביהם גם ההערות שהעלה היושב-ראש, והשני תקנות שמשרד האוצר נתן בנושא עבודה.

יואב קיש: אני לא יודע אם הן יידונו פה.

יואב קיש: משרד האוצר הספיק להשלים את העבודה שהוא היה צריך לעשות, ולכן ראיתם שם יותר סדר, כמו שהגדרתם את זה.

יואב קיש: באירוע של משרד הבריאות, מה קרה?

יואב קיש: נכנס לעבודה גמזו, והוביל ומוביל, יחד כמובן עם משרד הבריאות, תפיסה שונה ממה שהייתה קודם.

יואב קיש: אתם מכירים את הפרסומים, כולל הרמזור וכל מה שיהיה, שזו תהיה מהפכה בתקנות שיגיעו לפה.

יואב קיש: כל התקש"חים, או רובם, לדעתי היום פגי תוקף.

יואב קיש: זאת אומרת, היינו צריכים להביא אתמול, או לצורך העניין להביא לוועדה משהו שימשיך בינתיים את האירוע, כי אחרת לא היו שום מגבלות במדינת ישראל.

יואב קיש: וזו הייתה ההחלטה בממשלה.

יואב קיש: בסופו של דבר, מה אמרו?

יואב קיש: אמר רוני גמזו: אני עוד לא מוכן, עוד לא סיימתי את העבודה שלי, אני צריך עוד זמן.

יואב קיש: הוא ביקש דרך אגב עד ה-1 בספטמבר, להניח ב-1 בספטמבר את הכול בצורה מסודרת.

יואב קיש: שוחחתי על זה עם היושב-ראש, וההחלטה הייתה בקבינט שאנחנו מביאים כמקשה אחת את מה שקיים, עם כל הפגמים שיש שם, ויש שם פגמים, של דברים שנתפרו ובסוף היה כך וכך, ובוטל שם וחזר משם.

יואב קיש: אני אומר בצורה הכי ברורה: זה לא מה שאנחנו רוצים להמשיך לחיות איתו, אבל כרגע, מכיוון שהעבודה עדיין מתבצעת על השינויים שאנחנו רוצים להוביל, נלקחה החלטה שעושים העתק-הדבק לסדר גודל של כמה שפחות זמן.

יואב קיש: ולזה באתי בעקבות דרישת יושב-ראש הוועדה, באמת בשביל כבוד הוועדה וכבודכם, להסביר את זה.

יואב קיש: קודם כול להגיד שזה האילוץ שהגענו אליו, כי למעשה העבודה לא הושלמה.

יואב קיש: מה כן?

יואב קיש: אני חושב שחשוב שתבינו למה התחייבנו.

יואב קיש: אני עושה את כל המאמצים מול הצוות המקצועי שלנו, ומי שמרכז את זה, זה איתמר גרוטו המשנה למנכ"ל וגמזו, שנצליח להגיע למה שרצינו ב-1 בספטמבר, להקדים כבר ליום ראשון בשבוע הבא.

יואב קיש: זו משימה שלא בטוח שנעמוד בה.

יואב קיש: אם נצליח, זה כמובן יבוא מקבינט הקורונה ומייד לפה לוועדה.

יואב קיש: מה אני כן אומר?

יואב קיש: וזה לאור הנחייתו ובקשתו.

יואב קיש: שגם אם לא נספיק את כל המעטפת כולה, לפחות חלק שיעשה שכל ויסדיר את כל הוויכוחים בהתקהלויות, כמו שאמרת, מקום ככה ומקום אחרת, לפחות לעשות בזה סדר.

יעקב אשר: אל תפחד להגיד גם בית כנסת.

יעקב אשר: תפסיקו לפחד.

יואב קיש: א', זה לא רק בית כנסת, זה גם בית כנסת, אבל בית כנסת גם מוגבל היום.

אוסאמה סעדי: דיברנו על בתי תפילה.

יעקב אשר: בתי תפילה, נכון.

יעקב אשר: בראבו.

יעקב אשר: אני לא מסתדר בלעדיך.

יואב קיש: את הנושא הזה נסדיר, ואני גם יכול להגיד לכם בסופו של דבר שזה מאוד תלוי באיזה מצב תחלואה נהיה.

יואב קיש: מה הכוונה שלי?

יואב קיש: אם נהיה בתחלואה קשה ולא נצליח לרדת ועוד חס וחלילה תהיה עלייה, אנחנו יכולים להיות בתסריט מסוג של הגבלות קשות יותר, ואם נהיה בתחלואה אולי כמו שמקווים, R1 היה, ואולי קצת יורד – אני עוד לא בטוח, אני עוד לא יודע להגיד את זה – יכול להיות שנוכל ליישר קו לכולם בצורה קצת יותר חופשית.

יואב קיש: ולכן, לפחות מה שאני חושב שסוכם בשיח שלנו, וזו ההתחייבות שלנו, אנחנו עושים כל מאמץ כדי שכבר ביום ראשון הבא יהיה קבינט קורונה עם הרמזור בפנים, ואז זה יגיע לפה, וזה יהיה הכי מסודר שאפשר.

יואב קיש: אם לא נספיק להקדים ולייצר את הדבר הזה, נביא פתרון שיהיה בכפוף לתחלואה, שיעשה יישור קו בנושאים האחרים.

יואב קיש: זה מה שהיה חשוב לי לבוא ולהגיד לאור הסיכום.

יעקב אשר: מה מצב השולחנות העגולים שמדברים עליהם כל הזמן?

יואב קיש: השולחנות העגולים כמעט הסתיימו.

יואב קיש: לדעתי היום שולחן עגול אחרון אולי, והדברים כבר לקראת הכנה וסגירה.

קארין אלהרר: לא הבנתי מה מהות הדיון היום?

קארין אלהרר: אנחנו מאשרים?

יעקב אשר: לא היית בהתחלה.

יואב קיש: מה שסוכם שהנושא של כל התקנות - - -

יעקב אשר: אני לא דן בתקנות.

יואב קיש: הוא לא דן בהן.

יואב קיש: הוא מחכה שבוע, וננסה לראות שנביא לשבוע הבא.

יעקב אשר: בשבוע הבא יהיו תקנות, נדון בהן, נאשר מה שנשאר ולא נאשר מה שלא נאשר.

גור בליי: אבל הן נכנסות לתוקף.

קארין אלהרר: הן נכנסות לתוקף.

יואב קיש: ברור.

יעקב אשר: נו, אז מה?

יואב קיש: מה ההבדל בין אלה למה שהיה בשבוע שעבר?

אוסאמה סעדי: מה ההבדל בין ה-21 לשבעה ימים?

יואב קיש: מה?

אוסאמה סעדי: יש פה הארכה ל-21 יום ויש הארכה לשבעה ימים.

יעקב אשר: יש שתי הארכות.

יעקב אשר: אנחנו מודעים לזה.

גור בליי: לא - - -

יעקב אשר: למי שלא היה בהתחלה, לגבי התקנות, יש שני סוגי תקנות, שני סטים של תקנות.

יעקב אשר: האחד זה הגבלת פעילות, שעשו העתק-הדבק למצב הקיים.

יעקב אשר: לא עשו כלום כמעט.

יעקב אשר: זה אחד.

יעקב אשר: אני לא רוצה לדון.

יעקב אשר: הם מבחינתם רצו שאני אאשר את זה.

יעקב אשר: למה לא?

קארין אלהרר: למה לאשר?

יעקב אשר: השני, תקנות הפעילות במקומות עבודה, שגם שם הן דרמות גדולות.

יעקב אשר: שם דווקא עשו עבודה טיפה יותר טובה.

יעקב אשר: אני מבחינתי לא רוצה לאשר כרגע שום דבר, וגם לפסול.

יעקב אשר: מה אני אפסול עכשיו?

יעקב אשר: את מה שלא עשו?

יעקב אשר: לכן אני שומר על הזכות של הוועדה, ואני הולך לכנס ישיבה, או ביום ראשון או ביום שני, אני מעדיף ביום שני, נראה אם נוכל לעשות את זה בלוח-הזמנים - - -

יואב קיש: יום שני, כי אני מניח שהקבינט יהיה ביום ראשון.

יעקב אשר: מתוך הנחה והטלפונים שהיו לי גם מסגן השר, עד יום ראשון.

יעקב אשר: אז נבחן אותם מבחינתי.

יעקב אשר: אז אני יכול לבוא ולהגיד: נאשר או לא נאשר.

יעקב אשר: אני אומר לכם עוד פעם: אני בא לזה הכי ברור שבעולם.

יעקב אשר: אני לא לעומתי נגד הממשלה ולא כלום.

יעקב אשר: דברים עם היגיון יהיו, דברים בלי היגיון, אני אדאג עד כמה שאני יכול, שלא יהיו.

יעקב אשר: לכן לשתי התקנות האלה אני לא מכנס דיון.

יעקב אשר: אין לי מה לעשות דיון, כי אם אני אאשר אותן, אני לא אוכל בעוד חמישה-שישה ימים להחליט שאני לא רוצה חלק מהתקנות האלה, ואני רוצה לראות מה הממשלה תעשה עד יום ראשון.

יעקב אשר: מה שעכשיו עולה לדיון זו בקשת הממשלה להארכת תקש"ח האכיפה, חלק קטן שנותר ממנו, שלא עלה לחוק הגדול, שהוא פג הלילה, ואתמול קיבלנו דרישה להאריך אותו.

גור בליי: יפקע הלילה.

יעקב אשר: אבל הוא לא קשור לתקנות.

קארין אלהרר: אדוני היושב-ראש הבין את הרוטינה?

יעקב אשר: את הרוטינה הבנתי.

יעקב אשר: אם היית בנאום הפתיחה שלי, היית מבינה.

קארין אלהרר: אני מתנצלת שלראשונה בהיסטוריה שלנו - -

יעקב אשר: זה נכון.

קארין אלהרר: - - פספסתי את נאום הפתיחה.

קארין אלהרר: בדרך כלל אתה מפספס את שלי, כי אתה מגיע מאוחר.

יעקב אשר: את תמיד משלימה את זה אחר כך.

קארין אלהרר: הרוטינה היא שאנחנו מקבלים דרישה, אנחנו נדרשים ומאשרים כמו ילדים טובים.

קארין אלהרר: אדוני סגן השר, לא היית בדיונים קודמים.

קארין אלהרר: אין פה צדדים למתרס, כולם דואגים לבריאות הציבור, אבל אני לא מצליחה להבין את הדבר הזה שייכנס לתוקף.

קארין אלהרר: האם יש שינוי מהמצב שהיה?

יואב קיש: מינורי.

יואב קיש: יש שינויים מינוריים.

קארין אלהרר: מה הם השינויים המינוריים?

יואב קיש: אני לא זוכר אפילו.

קארין אלהרר: אני רוצה לדעת.

יואב קיש: יש לך את גור, הוא יגיד לך הכול.

קארין אלהרר: אתה יודע, אתה ישבת בקבינט הקורונה.

יעקב אשר: אני אגיד לך.

יעקב אשר: אני אתמול עם החופש שלי עם הילדים ישבתי שעה בטלפון עם גור וניסינו לדלות את השינויים המינוריים.

יעקב אשר: הם כל כך מינוריים שהיה קשה אפילו לדלות אותם.

יעקב אשר: את רוצה, אפשר לדבר על זה.

קארין אלהרר: אני רוצה.

יואב קיש: נדמה לי שביטלו את המגבלה על בריכות הפעוטות, שהייתה מגבלה מיוחדת, ויישרו קו עם הבריכות הרגילות.

קארין אלהרר: שינויים שפותחים את המשק או סוגרים את המשק?

יואב קיש: אין פה שום אירוע משמעותי.

יעקב אשר: זהו, אין סגירות.

יעקב אשר: זאת הנקודה.

יעקב אשר: אין החמרות, יש כל מיני פשרות מפא"יניקות.

קארין אלהרר: אין החמרות, גור?

גור בליי: אין דברים דרמטיים.

קארין אלהרר: מה זה - - -

יעקב אשר: הוא יגיד לך הכול.

יעקב אשר: אף אחד לא מסתיר.

יעקב אשר: את עושה כאילו חקירה.

קארין אלהרר: אני שואלת שאלה פשוטה.

יעקב אשר: אותי מעניין לא פחות ממך אם היו החמרות או לא.

יעקב אשר: משרד הבריאות.

קארין אלהרר: אני רוצה עוד דבר.

קארין אלהרר: אחד הדברים שניסינו למנוע בחוק הקורונה הגדול זה הזיג-זג הזה, שהיום מאשרים משהו ומחר נבטל אותו.

יואב קיש: בגלל זה אין זיג-זג.

קארין אלהרר: עכשיו אין זיג-זג.

קארין אלהרר: אתה חושב שאם תהיה בעיה זה ימנע מאיתנו לא לאשר את זה?

יואב קיש: לא הבנתי את השאלה.

קארין אלהרר: האישור עכשיו הולך להיות בדיעבד.

יואב קיש: אין אישור עכשיו.

יואב קיש: לא.

קארין אלהרר: שבוע הבא זה יהיה בדיעבד.

יואב קיש: מה שיקרה בשבוע הבא.

קארין אלהרר: אתה מבין שאם יהיה משהו שלא נראה לנו, אנחנו נשנה אותו?

יואב קיש: זו הסמכות שלכם.

קארין אלהרר: רגע.

קארין אלהרר: זה הזיג-זג.

יואב קיש: נכון.

קארין אלהרר: את זה רצינו למנוע.

יעקב אשר: רצית שתהיה ביקורת פרלמנטרית.

קארין אלהרר: באמת, טוב שבאתי, כי בלעדיי לא צריך ביקורת פרלמנטרית.

קארין אלהרר: ..

יעקב אשר: עכשיו את אומרת שזה זיג-זג.

יעקב אשר: פגעת בי.

גור בליי: רק לחדד.

גור בליי: בגלל שזה תקנות, הוועדה יכולה לאשר או לאשר חלקית, היא לא יכולה להגיד שבמקום 20 יהיה כתוב 30.

גור בליי: היא יכולה להוריד מרכיבים מסוימים.

קארין אלהרר: אם אתה לא מאשר, זה מחייב את הממשלה לעשות חושבים.

יעקב אשר: מקסימום ידיחו אותי מהוועדה.

יעקב אשר: ידיחו אותי.

יעקב אשר: אז מה?

יעקב אשר: אשראי שנתפסתי על דברי תורה.

יואב קיש: תודה.

קארין אלהרר: מה תודה?

קארין אלהרר: עוד לא שאלתי את השאלה.

יואב קיש: חשבתי שסיימת.

יואב קיש: אני צריך ללכת.

קארין אלהרר: בהתנהלות להבא אנחנו רוצים להשתמש בזכותנו ב-24 השעות, אז תתארגנו בהתאם.

יואב קיש: היא כמובן ניתנת לכם, זה מה שהיה.

יואב קיש: הגשנו אתמול, זה לא נכנס לתוקף.

יעקב אשר: קארין, עם כל הכבוד, את מדברת איתו והפכת אותי לאיזה רהיט פה.

יעקב אשר: תקשיבי רגע.

קארין אלהרר: אני לא יכולה להוציא מילה מהפה.

יעקב אשר: את מוציאה המון מילים ומצוינות.

קארין אלהרר: אבל אתה נעלב.

יעקב אשר: אבל רגע.

יעקב אשר: הם מבחינתם שלחו לנו סטים.

יעקב אשר: קיבלתי מכתבים מצחי ברוורמן מזכיר הממשלה "נא אישורכם".

יעקב אשר: אני לא רציתי להביא.

יעקב אשר: גם את זה לא רציתי להביא.

קארין אלהרר: אני חוזרת לזכות - - -

יעקב אשר: זהו.

יעקב אשר: עכשיו זה נשמע הרבה יותר טוב.

יעקב אשר: תתחילי מחדש.

קארין אלהרר: זהו שלא.

קארין אלהרר: סיימתי.

יעקב אשר: את אומרת כאילו אם ירשו לנו או לא ירשו לנו.

יעקב אשר: את שואלת שאלה אחת - - -

קארין אלהרר: אני מדברת על התנהלות.

יעקב אשר: מבחינתם לא היה אכפת להם שנתכנס ונאשר או לא נאשר.

קארין אלהרר: זה בדיוק העניין.

יעקב אשר: אני חושב שלא היה נכון לעשות את זה.

יואב קיש: מה זה "לא היה אכפת"?

יואב קיש: זה לא נכון.

יואב קיש: עשינו איתך שיחות.

יואב קיש: אני לא אדבר עם כל חבר ועדה.

יעקב אשר: זה נכון.

יואב קיש: אני אדבר עם יושב-ראש הוועדה, אני אציג לו את העמדה.

יעקב אשר: הם מבחינתם לא ביקשו ממני כלום.

יואב קיש: לפני שהגענו לקבינט הקורונה אמרנו לו שזה הכיוון, לשם הולכים.

יעקב אשר: לפני הקבינט חשבתי שכן יהיה - - -

יואב קיש: הגענו להסדר הזה שהגענו.

יעקב אשר: אני ציפיתי לפשרות, אני ציפיתי לראייה יותר גדולה.

יעקב אשר: אמרתי את כל זה.

יעקב אשר: קארין, אמרתי.

יואב קיש: לא יכולנו.

יואב קיש: אמרתי לו.

יואב סגלוביץ': יעקב, עזוב את הסיפור של שבוע הבא.

יואב סגלוביץ': מה היה מונע לקחת את ההארכה הזאת ולהביא אותה בשבוע שעבר?

יואב סגלוביץ': זה הכי טריוויאלי ביומיום של עבודת הממשלה.

יואב קיש: אין לי תשובה לזה.

יואב סגלוביץ': אני לא מדבר על העבודה של סגן השר.

יואב סגלוביץ': זה תהליך.

יעקב אשר: אין לי תשובה.

יואב סגלוביץ': כל הזמן בוועדה הזאת הדברים נוחתים כאילו הסורים על הגדרות.

יואב סגלוביץ': אם זה פג תוקף, תביאו את זה.

יעקב אשר: אמרנו.

יעקב אשר: דיברנו על זה.

יעקב אשר: ידידיי, אני לא רציתי להביא את זה היום, ממש לא רציתי, רק על הפרינציפ הזה.

יעקב אשר: קודם כול, אני מסכים איתך.

יעקב אשר: דבר שני, צריך רק להבין את המגבלות הנורמליות לאירוע.

יעקב אשר: יש לנו שבועיים לתקנות.

יעקב אשר: תבין שבשבועיים האלה, שבכל פעם צריך לחדש אותן, אתה אומר: שבוע קודם תבוא ותגיד לי, אז אתה אומר לי: שבוע, ובשבוע הזה אני צריך גם לראות אם אני רוצה לשנות - - -

יעקב אשר: לא.

יעקב אשר: אבל זה לא - - -

יואב קיש: זאת האמת.

יעקב אשר: מה שהוא מדבר, הוא מדבר על הארכה.

יואב קיש: יש דברים שאתה צודק.

יואב קיש: אני דיברתי על כל התקנות של אתמול.

יעקב אשר: בואו נשמע את משרד הבריאות.

יואב קיש: תודה רבה.

יעקב אשר: אנחנו נשחרר אותך ונשמע את הפקידים בעניין הזה.

יעקב אשר: אם אפשר, מיכל, אם את רוצה לספר על השינויים המינוריים.

יעקב אשר: אני כבר לא יודע אם לקרוא להם אפילו מינוריים.

מיכל גולדברג: השאלה למה יושב-ראש הוועדה רוצה שאני אתייחס.

מיכל גולדברג: מה שכרגע מצוי על סדר-היום בוועדה הזאת זו בקשת הארכה, ואני אשמח להתייחס אליה.

מיכל גולדברג: הממשלה העבירה אתמול לכנסת שני סטים של תקנות, כמו שהוזכר קודם.

מיכל גולדברג: לכנסת יש 24 שעות, לא צריך לחזור על זה, לפי החוק, לאשר או לא לאשר או לאשר באופן חלקי.

מיכל גולדברג: ואני מבינה ששני הסטים של התקנות שהועברו לא עומדים כרגע לדיון.

מיכל גולדברג: אם תרצו, אני אוכל להתייחס.

יעקב אשר: לא, לא.

יעקב אשר: הם לא עומדים לדיון.

יעקב אשר: אנחנו כן מבקשים לשמוע סקירה שלכם, זו הייתה הבקשה של חברי הוועדה.

יעקב אשר: אני כבר קיבלתי משליח הממשלה, זה שעובד בשביל הממשלה שעות נוספות, ד"ר בליי, ניצן ואחרים ואחרות – קיבלתי את הסקירה אתמול.

יעקב אשר: חברי הכנסת לא אוהבים את החלק הזה בעניין וגם אני לא אוהב את העניין הזה שזה היה צריך לנחות לנו אתמול בלילה.

יעקב אשר: אני לא מצליח להבין את זה.

יעקב אשר: תאמיני לי, אני לא רוצה להביך אותך ולשאול אותך את השאלות האלה, וגם לא רוצה תשובות על זה, אותך או את משרדי הממשלה האחרים, אני לא יודע, מי שאחראי על זה.

יעקב אשר: זה דבר שבאמת לא מקובל.

יעקב אשר: אני אומר עוד פעם, אנחנו נעשה דיון.

יעקב אשר: אני עוד לא יודע את היום, אנחנו נקבע את היום לפי לוח-הזמנים של האישורים.

יעקב אשר: אם לא יהיה שינוי ולא נתחיל לראות תקנות שהן מובנות, בנויות, עם הסתכלות, ולא כל מיני דברים מאחורי הקלעים שמאשרים לאלה, אבל אפשר יהיה לאשר ומנכ"ל משרד הבריאות יכול לא לאשר או כן לאשר, ויכול פה ויכול שם.

יעקב אשר: אנחנו לא מתכוונים לעבור על זה ככה לסדר-היום.

יעקב אשר: היום לא הייתה שום סיבה לעשות דיון, לא על התקנות האלה, ואולי גם לא על התקנות האחרות שהיו יותר טובות.

יעקב אשר: זה מבחינת נושא העבודה.

יעקב אשר: ולכן נישאר בנושא שעליו התכנסנו.

יעקב אשר: צריך לקרוא את הבקשה?

גור בליי: אולי שיסבירו, שיקריאו.

יעקב אשר: בבקשה, תבקשו מה שאתם רוצים לבקש.

מיכל גולדברג: החוק לתיקון ולקיום תוקפן של תקנות שעת חירום (נגיף הקורונה החדש – אכיפה), התש"ף

מיכל גולדברג: –2020 – החוק האורך במסגרת חוק סמכויות מיוחדות שהוועדה אישרה לאחרונה.

מיכל גולדברג: הוועדה האריכה את תוקפו של החוק עד ליום 10 באוגוסט.

מיכל גולדברג: למעשה החוק שהזכרתי קודם פוקע היום בחצות, עם אפשרות לוועדה להמליץ לכנסת, והכנסת היא זו שמוסמכת להאריך את תוקפו של החוק ב-21 ימים נוספים.

מיכל גולדברג: כרגע אנחנו באים לוועדה.

מיכל גולדברג: הממשלה העבירה לוועדה בקשה להאריך את תוקפו של החוק ב-21 ימים, לא באופן מלא, אלא את חלקו, ואני אסביר.

מיכל גולדברג: החלקים שאנחנו מבקשים להאריך, אנחנו למעשה מבקשים להאריך את כל החוק למעט תקנות שעת חירום, פסקה (3) ו-(2), שמובאות בתוספת לחוק.

מיכל גולדברג: תקנה 1(3) עוסקת בחובת מחזיק או מפעיל של מקום פתוח לציבור לקיים את ההוראות בנוגע לעטיית מסכה, ותקנה (2), שגם אותה אנחנו לא מבקשים להאריך, עוסקת בפיזור התקהלות או התכנסות.

מיכל גולדברג: הסיבה שאנחנו לא מבקשים להאריך את שתי ההוראות הספציפיות הללו, וזה גם מתקשר לשאלה שקודם נשאלנו מדוע הגענו רק היום, מכיוון ששתי ההוראות הספציפיות הללו מופיעות בתקנות שהממשלה הגישה - - -

לילך וגנר: אחת מהן נמצאת בתקנות ואחת בחוק.

גור בליי: ההתקהלות היא בחוק הסמכויות.

מיכל גולדברג: ההתקהלות היא בחוק, אבל ההוראות הספציפיות של ההתקהלות מוסדרות בתקנות.

מיכל גולדברג: וגם החובה, שהזכרתי קודם, שהיום מוסדרת בסעיף 1, פסקה (3) לחוק, מוסדרת גם בתקנות שהגשנו לאישור הוועדה אתמול וייכנסו לתוקף בתוך 24 שעות, דהיינו היום.

מיכל גולדברג: לכן אין צורך בהארכה של שתי ההוראות האלה יחד עם ההוראות העונשיות שלהן שמפורטות בתוספת.

יעקב אשר: מה כן מאריכים?

יעקב אשר: איזה חלק כן מאריכים?

מיכל גולדברג: עכשיו אני אסביר מה אנחנו כן מאריכים.

מיכל גולדברג: מה שאנחנו מבקשים להאריך אלה הוראות שמוסדרות, החובות עצמן מוסדרות בצו בידוד בית, והן יישארו שם, ואנחנו מבקשים להאריך את הוראות האכיפה שלהן, זאת אומרת, גם את עצם הקביעה שלהן כעבירות, את ההוראות בנוגע לקנס המינהלי ואת סמכויות האכיפה שנלוות אליהן.

יעקב אשר: למה זה צריך להישאר בסמכויות של פקודת העם?

מיכל גולדברג: זה צריך להישאר בסמכויות של פקודת בריאות העם כי יש סמכות לקבוע אותן לפי פקודת בריאות העם.

מיכל גולדברג: אנחנו מדברים על ההוראות שנוגעות לחובת - - -

יעקב אשר: יש גם סמכות לחוקק אותן בחוק.

מיכל גולדברג: נכון.

מיכל גולדברג: אנחנו מדברים על הוראות לחובת בידוד בית וחובת עטיית מסכה.

יעקב אשר: זה לא רק החובה, זה גם החובה וגם הקנסות שהם מכניסים.

מיכל גולדברג: הקנסות מוסדרים כרגע בתקש"ח אכיפה, ואנחנו נסדיר אותם במסגרת תיקון שאנחנו מקווים מאוד שהתזכיר שלו יופץ עוד היום לפקודת בריאות העם.

מיכל גולדברג: כל הנושא הזה יוסדר במסגרת פקודת בריאות העם ולא במסגרת חוק המסגרת.

יעקב אשר: מה פירוש תיקון לפקודת בריאות העם?

יעקב אשר: זו חקיקה חדשה?

מיכל גולדברג: נכון.

מיכל גולדברג: פקודת בריאות העם היא כמובן לא חקיקה חדשה, אבל אנחנו נוסיף לשם שני הסדרים חדשים שיסדירו בדיוק את מה שכרגע מוסדר בתקנות שעת חירום בנושא אכיפה.

מיכל גולדברג: את האכיפה של ההוראות האלה נסדיר בתיקון לפקודת בריאות העם.

גור בליי: אנחנו מדברים על חובת בידוד בית, חובת דיווח על בידוד, חובת עטיית מסכה.

גור בליי: אתם מבקשים 21 ימים, ואולי גם לחדד שאתם מבקשים שבעה ימים על הפרת הוראות ביחס לבידוד בית מטעם המדינה.

גור בליי: זה המלוניות?

לילך וגנר: זה המלוניות שממילא בתוקף עד ה-17.

גור בליי: ממילא בתוקף עד 17 באוגוסט.

גאל אזריאל: אנחנו מקווים לסיים את הדיון על הצעת החוק לפני שזה יפקע.

יעקב אשר: אלא אם כן ימטירו עלינו עוד גשם של ניירות ברגע האחרון ויסבירו לנו שזה היה מוכרח להיות ברגע האחרון.

מיכל גולדברג: כנראה יהיה גשם של ניירות.

יעקב אשר: אפרופו גשם של ניירות, כל הזמן אני שולח את אנשי הוועדה לבילוש במשרדי הוועדה מה מחכה לנו.

מיכל גולדברג: אין צורך בעבודת בילוש.

יעקב אשר: אם אין צורך בבילוש, אני רוצה להפוך את זה למשהו יותר מסודר.

יעקב אשר: אני מבקש לקבל אחת לשבוע, בסוף השבוע לקראת השבוע או השבועיים הבאים, איזה דברים נמצאים במערכת.

יעקב אשר: אני צריך לתכנן לעצמי גם סדר-יום של הוועדה.

יעקב אשר: יש לי עוד נושאים חוץ מהלוך וחזור מהמנדט הבריטי חזרה אלינו וחוזר חלילה.

יעקב אשר: יש לי עוד דברים לעשות, מה לעשות, בכל זאת נבחרנו לכנסת הזאת לפני שהיה קורונה.

יעקב אשר: אני מבקש לדעת שיצא נייר, ששני המובילים שלו זה משרד הבריאות ומשרד המשפטים לדעתי.

יעקב אשר: נכון, הם המובילים של העניין?

יעקב אשר: אתם יודעים להוציא מסמך משותף, יש לכם הרבה שעות ביחד.

יעקב אשר: עוד פעם, את לא צריכה להתחייב, אבל צפוי זה, צפוי זה, איזה דברים, כדי שנדע גם לתכנן את עצמנו ולשאול את השאלות.

יעקב אשר: את יודעת מה, גם לפנות לממשלה קודם ולהגיד: תקבלו את ההחלטות שבוע קודם, לפני שאתם באים אלינו בדקה ה-90.

יעקב אשר: זה לא היה צריך לבוא אלינו היום.

יעקב אשר: זו השפלה של הוועדה, לא פחות מזה.

יעקב אשר: השפלה של הוועדה.

יעקב אשר: רק מה, רוצים שאני אקח על הכתפיים שלי.

יעקב אשר: אני אחפש משהו יותר קל על הכתפיים שלי ואז אני אקח אותו.

יעקב אשר: אני מבקש שיצא כל סוף שבוע.

יעקב אשר: כל עוד שההכרזה על מצב חירום קיימת, יהיה מסמך כזה, כל עוד יש דברים בצנרת.

יעקב אשר: ברגע שניפרד בידידות ונחזור לעבודה רגילה, לא צריך שום דיווח על שום דבר, אנחנו נסתדר ככה.

גור בליי: תקריאו את בקשת הממשלה.

יעקב אשר: מיכל, בבקשה.

מיכל גולדברג: א.

מיכל גולדברג: בהתאם לסעיף 1(ב) לחוק לתיקון ולקיום תוקפן של תקנות שעות חירום (נגיף קורונה החדש – אכיפה), תש״ף–2020 (להלן – החוק), לבקש מהכנסת להאריך את תקופת ההארכה שבסעיף 1(א) לחוק, לתקופה אחת נוספת של 21 ימים, עד ליום י״א באלול התש״ף (31 באוגוסט 2020), לעניין החוק כולו, למעט תקנות שעת חירום 1(3) ו-(2) המובאות בתוספת לחוק, ופרטים (2א), (3), (4), (6) עד (8יב) ו-(10) בטבלה שבתוספת לתקנות האמורות.

מיכל גולדברג: ולעניין פרט (9) לטבלה שבתוספת לתקנות – להאריך לתקופה של 7 ימים עד ליום כ״ז באב התש״ף (17 באוגוסט 2020).

מיכל גולדברג: ב.

מיכל גולדברג: בהתאם לסעיף 1(ב) לחוק, לבקש מוועדת החוקה, חוק ומשפט של הכנסת להמליץ לכנסת לקבל החלטה כאמור בסעיף א' לעיל.

יעקב אשר: אני מעלה את זה להצבעה.

יעקב אשר: מי בעד?

יעקב אשר: אושר.

יעקב אשר: אין מתנגדים.

יעקב אשר: פה אחד תרתי משמע להמליץ לכנסת להאריך את תוקפן של התקש"חים האלה.

גור בליי: את החוק, בהתאם לבקשת הממשלה.

יעקב אשר: בהתאם לבקשת הממשלה, כפי שנקרא קודם.

יעקב אשר: אנחנו מאשרים את זה תחת מחאה, אבל מאשרים.

יעקב אשר: הישיבה נעולה.